DIREKTIVA SVETA

z dne 20. julija 1981

o spremembah Direktive Sveta 76/115/EGS o približevanju zakonodaje držav članic o pritrdiščih varnostnih pasov motornih vozil

(81/575/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti, zlasti člena 100,

ob upoštevanju predloga Komisije1,

ob upoštevanju mnenja Evropskega parlamenta2,

ob upoštevanju mnenja Ekonomsko-socialnega odbora3,

ker Direktiva Sveta 76/115/EGS z dne 18. decembra 1975 o približevanju zakonodaje držav članic o pritrdiščih varnostnih pasov motornih vozil4 med drugim v Prilogi I določa zahteve o najmanjšem številu pritrdišč varnostnih pasov, ki jih je treba namestiti v vozilih kategorije M1, kakor je določeno v Prilogi I k Direktivi Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil5, nazadnje spremenjeni z Direktivo 80/1267/EGS6;

ker bi bilo zaradi varnosti v cestnem prometu v prihodnje treba za vozila določenih kategorij M in N predpisati, za vozila drugih kategorij M in N pa dovoliti in spodbujati vgradnjo varnostnih pasov in sistemov za zadrževanje potnikov, skladnih z Direktivo Sveta 77/541/EGS z dne 28. junija 1977 o približevanju zakonodaje držav članic o varnostnih pasovih in sistemih za zadrževanje potnikov v motornih vozilih7; ker je zato treba v okviru EGS-homologacije motornih vozil predvideti pritrdišča za različne kategorije vozil; ker je zato treba razširiti področje uporabe Direktive 76/115/EGS, da bi proizvajalci opremili ta vozila s pritrdišči, ki izpolnjujejo zahteve omenjene direktive; ker takšno razširitev omogoča tehnični napredek v konstrukciji motornih vozil;

ker je zato treba spremeniti Direktivo 76/115/EGS;

ker sprememba navedene direktive pomeni prilagoditev določenih zahtev iz prilog k Direktivi 76/115/EGS tehničnemu napredku; ker bi začetek veljavnosti določb te direktive moral sovpadati z začetkom veljavnosti določb, ki naj bi bile sprejete po sprejetju te direktive zaradi prilagajanja zahtev iz prilog k Direktivi 76/115/EGS tehničnemu napredku,

SPREJEL NASLEDNJO DIREKTIVO:

Člen 1

Direktiva 76/115/EGS se spremeni kot sledi:

1. Člen 2 se nadomesti z naslednjim besedilom:

"Člen 2

V tej direktivi vozilo pomeni vsako motorno vozilo kategorij M in N, kakor je določeno v Prilogi I k Direktivi 70/156/EGS, namenjeno za uporabo na cesti, z vsaj štirimi kolesi in največjo konstrukcijsko določeno hitrostjo večjo od 25 km/h."

2. V Prilogi I:

(a) Točka 4.3.1 se nadomesti z naslednjim besedilom:

"4.3.1 Pri prednjih sedežih vozil kategorije M1, kategorije M2 (razen vozil, katerih največja dovoljena teža presega 3 500 kg, in vozil s posebno konstruiranim prostorom za stoječe potnike) ter kategorij N1, N2 in N3 je treba predvideti dve spodnji pritrdišči varnostnega pasu in eno zgornje. Vendar se pri prednjih sredinskih sedežih štejeta dve spodnji pritrdišči varnostnega pasu za zadostni, če je vetrobransko steklo zunaj referenčnega območja, kakor je določeno v Prilogi II k Direktivi 74/60/EGS. Z vidika pritrdišč varnostnega pasu se vetrobransko steklo šteje za del referenčnega območja, če pri postopku, določenem v Prilogi II, lahko pride v statičen stik s preskusno napravo."

(b) Točki 4.3.1.1 in 4.3.1.2 se črtata;

(c) Točka 4.3.2 se nadomesti z naslednjim besedilom:

"4.3.2 Za druge zunanje sedeže vozil kategorije M1 je treba predvideti dve spodnji pritrdišči varnostnega pasu in eno zgornje."

(d) Točka 4.3.3 se nadomesti z naslednjim besedilom:

"4.3.3 Pri vseh drugih sedežih vozil kategorije M1 in pri vseh drugih nezaščitenih sedežih drugih kategorij razen M1, navedenih v točki 4.3.1, je treba predvideti najmanj dve spodnji pritrdišči varnostnega pasu.

V opredelitvi izraza zaščiteni sedež' pomeni zaščiteno območje' prostor pred sedežem, ki se nahaja:

- med dvema vodoravnima ravninama, od katerih ena poteka skozi točko H, druga pa 400 mm nad prvo ravnino;

- med dvema navpičnima vzdolžnima ravninama, simetričnima glede na točko H in med seboj oddaljenima 400 mm;

- za navpično prečno ravnino, ki je 1,30 m oddaljena od točke H.

Znotraj katere koli navpične prečne ravnine zaslonjeno območje' pomeni tako zvezno površino, da pri projiciranju središča krogle s premerom 165 mm v vzdolžni vodoravni smeri na poljubno točko tega območja v zaščitenem območju ni nobene odprtine, skozi katero bi krogla lahko prešla.

Šteje se, da je sedež zaščiten, če je skupna površina zaslonjenih območij znotraj zaščitenega območja vsaj 800 cm2."

(e) Točka 4.3.4 se nadomesti z naslednjim besedilom:

"4.3.4 Pritrdišča varnostnih pasov niso predpisana za vse zložljive (preklopne) sedeže in tudi ne za sedeže katerega koli vozila, ki niso obravnavani v točkah 4.3.1, 4.3.2 ali 4.3.3. Vendar, če je vozilo opremljeno s pritrdišči varnostnih pasov za te sedeže, morajo ta pritrdišča ustrezati določbam te direktive."

Člen 2

Države članice sprejmejo predpise potrebne za uskladitev s to direktivo na dan, predviden za začetek veljavnosti predpisov, potrebnih za uskladitev z direktivo, ki naj bi bila sprejeta po tej direktivi, na podlagi člena 6 Direktive 76/115/EGS zaradi prilagoditve zahtev iz Prilog k Direktivi 76/115/EGS tehničnemu napredku. O tem takoj obvestijo Komisijo.

Člen 3

Ta direktiva je naslovljena na države članice.

V Bruslju, 20. julija 1981

Za Svet

Predsednik

P. WALKER

__________________

1 UL C 87, 9.4.1980, str. 5.

2 UL C 265, 13.10.1980, str. 77.

3 UL C 230, 8.9.1980, str. 6.

4 UL L 24, 30.1.1976, str. 6.

5 UL L 42, 23.2.1970, str. 1.

6 UL L 375, 31.12.1980, str. 34.

7 UL L 220, 29.8.1977, str. 95.